Хайнрих Хайне
Добър съвет

Превод от немски: Димитър Стоевски, —

chitanka.info

Стига с тоя страх и грижи,

здраво пипай, смел бъди)

За света нехай и сгодно

си живота нареди!

Плащай щедро на гусларя —

той ни в празник весели;

тъщата ласкай, но тайно

„Дявол взел те!“ си мисли.

Говори добро за княза

и недей хули жена;

надениците не стискай,

щом заколил си свиня.

Църквата мрази, но влизай

пак през нейните врати;

шапката пред попа сваляй,

в празник вино му прати.

Някъде сърбеж усетил,

чинно ти се подръгни,

а обувки щом те стискат —

с меки чехли ги смени.

Случи ли се пък жена ти

супата да пресоли —

като най-добра готвачка

на света я похвали

Шал поиска ли ти също,

радостно купи й два;

накити, дантели, гривни

накупи й свръх това.

Тоя мой съвет последвал,

знай: ще влезеш най-подир

в рая божи и ще имаш

тука на земята мир!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.